31/2013. (IV. 18.) Főv. Kgy. rendelet
a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról
Budapest Főváros Közgyűlése a személyszállítási szolgáltatásokról szóló 2012. évi XLI. törvény 12. § (3)-(4) bekezdésében, valamint a 49. § (3) bekezdés b) pontjában, továbbá az árak megállapításáról szóló 1990. évi LXXXVII. törvény 7. § (3) bekezdésében kapott felhatalmazás alapján, és az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:
1. § E rendelet alkalmazásában:
a) közlekedésszervező: a BKK Budapesti Közlekedési Központ Zártkörűen Működő Részvénytársaság;
b) taxiállomás: a közterületnek olyan kijelölt része, amely a személytaxi-szolgáltatást végző személytaxik utasfelvételi céllal történő tartózkodására szolgál;
c) speciális taxiállomás: a kiemelt közforgalmú létesítmények közül a repülőterek melletti közterületen létesített taxiállomás;
d) szerződéses üzemeltető: a speciális taxiállomás üzemeltetését megállapodás alapján ellátó gazdálkodó szervezet;
e) a közút forgalomtechnikai kezelője: a BKK Budapesti Közlekedési Központ Zártkörűen Működő Részvénytársaság;
f) tevékenységi engedély: a külön jogszabály szerint az illetékes közlekedési felügyelőség által a személyszállító tevékenység végzésére kiadott engedély;
g) taxiállomás-használati hozzájárulás: a közlekedésszervező által a személytaxi-szolgáltató részére kiadott, a közlekedésszervező üzemeltetésében lévő taxiállomások rendeltetésszerű használatára feljogosító hozzájárulás.
I. Fejezet
A személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételei
2. § Budapest közigazgatási területére kiadott tevékenységi engedéllyel, személytaxival végzett személyszállítási szolgáltatást, továbbá személyszállítási szolgáltatást közvetítő és szervező szolgáltatást a vonatkozó egyéb jogszabályokban előírt feltételeken túl e rendeletben foglaltak szerint lehet folytatni.
1. A személytaxival végzett személyszállítási tevékenység folytatásának feltételei
3. § (1) Személytaxival személyszállítási szolgáltatást kizárólag olyan járművel lehet végezni, amelyen - a külön jogszabályban előírt tartalmú tájékoztató feliraton kívül - az e rendelet 1. mellékletében meghatározott módon, formátumban és tartalommal a személytaxi-szolgáltató által alkalmazott árak, valamint a panaszok megtételének lehetőségei is feltüntetésre kerülnek.
(2) A személytaxit fel kell szerelni a kizárólag a „taxi” szót tartalmazó, borostyánsárga alapszínű, szemből és hátulról legalább 410x171 mm felülettel látszó, oldalról legalább 5 mm széles, LED fényforrással megvilágítható berendezéssel (a továbbiakban: szabadjelző), amelyen a „taxi” feliraton kívül más felirat, egyéb jel vagy jelzés nem helyezhető el.
(3) Személytaxin kizárólag a (2) bekezdésben meghatározottak szerinti szabadjelző helyezhető el, kivéve, ha a személytaxi-szolgáltatást közvetítő és szervező szolgálat rendelkezik védjegyoltalom alatt álló szabadjelzővel. Ez utóbbi esetben a védjegyoltalom alatt álló és a közlekedésszervező által előzetesen jóváhagyott szabadjelző is felszerelhető a szolgálattal érvényes szerződésben álló alvállalkozó, tag, munkavállaló személytaxijára, és az ilyen szabadjelzőt a személytaxi-szolgáltató egyebekben a (2) bekezdésben szabályozottak szerint használhatja.
(4) A (2) vagy (3) bekezdésben meghatározott szabadjelző megvilágítása - eltérő színű vészvillogtatást kivéve - a viteldíjjelző készülék „foglalt” állásában nem működtethető, a viteldíjjelző készülék „szabad” állásában pedig a szabadjelzőnek előre fehér vagy borostyánsárga, hátra borostyánsárga színnel világítania kell. Amikor a személytaxi nem végez szolgáltatást, a szabadjelzőt le kell takarni, vagy le kell szerelni. A szabadjelző csak abban az esetben világíthat, ha a személytaxi bárki által utcai leintéssel, vagy taxiállomáson igénybe vehető. A szabadjelző megvilágításának olyan kivitelűnek kell lennie, hogy az jó látási viszonyok között, éjszakai és nappali fényviszonyoknál is, minimum 100 méterről látható legyen.
(5) A személytaxi üzemeltetője köteles biztosítani, hogy az általa üzemeltetett jármű külső és belső megjelenése esztétikus és tiszta legyen, továbbá megfeleljen az e rendelet 2. mellékletében meghatározott követelményeknek.
(6) Személytaxi-szolgáltatás kizárólag a gyártási év alapján számított maximum 10 éves gépkocsival végezhető a 10. év december 31. napjáig.
(7) Minden év október 15-től a következő év március 15-ig terjedő időszakban szolgáltatást teljesíteni kizárólag téli típusú gumiabronccsal felszerelt személytaxival lehet.
(8) Személytaxi-szolgáltatás legalább 55 kW teljesítményű és EURO 4 környezetvédelmi besorolású személygépkocsival folytatható. A gyárilag hibrid személygépkocsik esetén az összes hajtómotor-teljesítményt együttesen szükséges figyelembe venni.
(9) Személytaxi-szolgáltatás kizárólag olyan személygépkocsival folytatható, amelynek a tengelytávja minimum 2550 mm, továbbá öt személy szállítása esetén a csomagtartó mérete
a) kombi felépítményű és az egyterű személygépkocsi esetén minimum 390 liter,
b) nem kombi felépítményű és a nem egyterű személygépkocsi esetén minimum 430 liter,
c) gyárilag elektromos és hibrid autók esetén minimum 300 liter.
(10) Személytaxi-szolgáltatás március 15. és október 15. között kizárólag működőképes légkondicionáló berendezéssel rendelkező járművel folytatható.
(11) Személytaxiban dohányozni tilos, és erről a figyelemfelhívást a járműben ki kell helyezni.
(12) A személytaxit legalább két különböző típusú bankkártya elfogadására alkalmas terminállal fel kell szerelni és azt működőképes állapotban kell tartani. Az utas igényének megfelelően a bankkártyás díjfizetési igényt teljesíteni kell, és valamennyi bankkártyával elektronikus módon történő fizetést plusz díj felszámítása nélkül el kell fogadni.
(13) A jogszabályi előírásoknak megfelelő reklám kizárólag a személytaxi hátsó lökhárítóján, a 2. mellékletben szereplő módon helyezhető el.
(14) Személytaxi-szolgáltatást végezni csak valamennyi vonatkozó jogszabály együttes megtartása mellett lehetséges. Nem végezhet személytaxi-szolgáltatást a vállalkozás, vagy az a személytaxija, amelyre vonatkozóan a tevékenység végzésére irányadó jogszabályok valamely rendelkezését nem, vagy csak részben teljesíti.
(15) A személytaxi üzemeltetője a tevékenységi engedély megszerzése előtt köteles a személyszállítási szolgáltatásokról szóló törvény szerinti előzetes igazolás kiadásához szükséges, e rendelet 11. §-ában meghatározott iratokat benyújtani a közlekedésszervezőnek.
(16) Ha a vállalkozás több járművel végzett személyszállítási szolgáltatáshoz kér igazolást, az igazolás kiadásának feltételeit minden járműre külön-külön kell megvizsgálni.
(17) Az előzetes igazolást a közlekedésszervező az e rendelet 11. § szerinti taxiállomás-használati hozzájárulással egyidejűleg adja ki.
2. A személytaxi-szolgáltatást közvetítő és szervező szolgálat működésére vonatkozó szabályok
4. § (1) A személytaxi-szolgáltatást közvetítő és szervező szolgálat (a továbbiakban: szolgálat) a külön jogszabály szerinti tevékenységi engedély megszerzése előtt köteles a személyszállítási szolgáltatásokról szóló törvény szerinti előzetes igazolás kiadásához szükséges, e rendelet 5. § (3) bekezdésében meghatározott iratokat, továbbá a köztartozás-mentességről, a nevére szóló vezetékes telefon-előfizetésről, és a jelen paragrafus (6) bekezdésében előírt technikai eszköz megfelelőségéről szóló iratokat, valamint a 30 napnál nem régebbi cégkivonatot és az aláírási címpéldányt a közlekedésszervezőnek benyújtani.
(2) A szolgálat köteles saját vállalkozásában folyamatos diszpécserszolgáltatást fenntartani, amely a megrendeléseket rögzíti, és a megrendelést továbbítja a szolgáltatást teljesítő tagja, munkavállalója, vele érvényes szerződésben álló alvállalkozója személygépkocsi-vezetőjéhez.
(3) A szolgálat köteles a beérkező és kiközvetített rendeléseket számítógépes nyilvántartásban rögzíteni.
(4) A szolgálat a személytaxi-szolgáltatás értékesítéséhez fűződő telefon-előfizetéseit a saját nevén köteles fenntartani. A szolgálatnak legalább egy vezetékes telefon-előfizetéssel kell rendelkeznie.
(5) A szolgálatnál a telefonhívásokat - ideértve a megrendelést, annak elfogadását és a feladatot teljesítő személytaxi vezetője részére történt továbbítását is - elektronikus formában rögzíteni kell, és a rögzítésétől számított legalább 3 hónapig meg kell őrizni.
(6) A szolgálat diszpécseralkalmazása:
a) térinformatikai alapon rendszerbe szervezett,
b) az irányított taxi-gépkocsik adatkommunikációba kapcsolt eszközei minimum 5 másodperces frissítésű, 20 méternél pontosabb pozíció és irány meghatározására, továbbá kétirányú adatkommunikációra alkalmasak,
c) a beérkező rendelési cím és kiállási idő manuális, vagy adatkapcsolat módú rögzítésén túl, önműködő (személy beavatkozásától mentes) módon választja ki a fuvarra alkalmas és a legjobb pozícióban - hely, irány, távolság, idő - lévő szabad személytaxit azzal, hogy a rendszer a közlekedési szabályok és az aktuális forgalmi viszonyok figyelembevételével a valós közúti útvonalakon történő (nem légvonalban számított) távolság számítására alkalmas,
d) képes a személytaxiban hangjelzés mellett olvasható módon a pontos rendelési címet és időpontot megjeleníteni, vagy amennyiben a jármű navigációs berendezéssel ellátott és ezen eszközt a személytaxi-szolgáltatást végző személy üzemelteti, képes az úti célt az eszközbe adatkapcsolati úton - emberi beavatkozás nélkül - továbbítani,
e) képes rögzíteni a telefonon, faxon, e-mailben, levélben, vagy on-line érkező megrendeléseket.
(7) A diszpécseralkalmazás (6) bekezdésben foglaltaknak való megfelelőségéről a közlekedésszervező tanúsítványt állít ki.
5. § (1) Nem folytathat személytaxi-szolgáltatást közvetítő és szervező szolgáltatást az a vállalkozás, amelynek köztartozása van, vagy pénzügyi megfelelőségét igazolni nem tudja.
(2) A szolgálat pénzügyi szempontból akkor megfelelő, ha saját tőkéje eléri az 50 millió forint összeget. Az a szolgálat, amely 400 gépkocsit meghaladó gépkocsipark szervezésében vesz részt, a 401. gépkocsitól ezen felül további 25 000 Ft/gépkocsi mértékű saját tőkét is köteles igazolni.
(3) A szolgálat a pénzügyi megfelelőség igazolása céljából a számviteli törvény szerinti beszámolóját a tevékenység megkezdése előtt a taxiállomás-használati hozzájárulás iránti kérelem benyújtásával egyidejűleg, ezt követően pedig minden év június 15-ig megküldi a közlekedésszervező részére. Amennyiben a szolgálat könyvvizsgálatra kötelezett, a számviteli törvény szerinti beszámolóhoz csatolni kell a könyvvizsgáló véleményét is.
II. Fejezet
A taxiállomások létesítésére és igénybevételére vonatkozó szabályok
3. Taxiállomás létesítése
6. § (1) Budapest főváros közterületein taxiállomás létesítése, használata és üzemeltetése e rendelet szabályai szerint engedélyezhető és végezhető.
(2) E rendelet alkalmazása szempontjából közterület az ingatlan-nyilvántartásban közterületként nyilvántartott belterületi földrészlet, valamint a belterületi földrészlet, építmény közhasználatra, jármű- vagy gyalogosforgalom részére átadott része, ideértve az ingatlan-nyilvántartás szerint közforgalom elől el nem zárt magánutakat is.
7. § (1) Taxiállomás létesítése a közlekedésszervező feladata. A taxiállomás helyének kijelölését - a vonatkozó jogszabályi előírásoknak megfelelően - a közút forgalomtechnikai kezelőjénél kell kezdeményezni.
(2) Vásárok, kiállítások, sportesemények, rendezvények alkalmával - a 8. §-ban előírt feltételek betartása mellett - ideiglenes taxiállomás is létesíthető.
(3) Közterület-használatot is megvalósító taxiállomás létesítésére, használatára és üzemeltetésére a közterület tulajdonosától közterület-használati hozzájárulást kell kérni. A hozzájárulás határozott időtartamra vagy meghatározott feltétel bekövetkeztéig adható.
(4) A Fővárosi Önkormányzat tulajdonában lévő közterületeken a taxiállomás létesítésére, használatára és üzemeltetésére irányuló közterület-használati hozzájárulásról jelen rendelet előírásai alapján és a Fővárosi Önkormányzat tulajdonában álló közterületek használatáról szóló mindenkor hatályos fővárosi közgyűlési rendeletben foglalt hatásköri és eljárási szabályok megfelelő alkalmazásával kell dönteni.
8. § (1) A taxiállomás létesítésére vonatkozó közterület-használati hozzájárulás iránti kérelmet a közlekedésszervező nyújtja be a közterület tulajdonosánál.
(2) A közterület-használati hozzájárulás feltételeit a tulajdonos önkormányzat a hozzájárulásában rögzíti.
4. A taxiállomásokat üzemeltető szervezet
9. § (1) Budapest főváros közigazgatási területén lévő taxiállomások létesítésével, fenntartásával, működtetésével és megszüntetésével kapcsolatos feladatok ellátására a közlekedésszervező jogosult.
(2) Amennyiben a kiemelt közforgalmú létesítmények közül a repülőterek melletti közterület üzemeltetésével kapcsolatos feladatokat - önkormányzati rendeletet kivéve - jogszabály alapján más gazdálkodó szervezet köteles ellátni, vagy a közterület használatának jellege, vagy a közterülettel határos létesítményekkel összefüggő fokozott biztonsági követelmények azt indokolják, a közlekedésszervező az ilyen közterület üzemeltetését végző gazdálkodó szervezettel a taxiállomás létesítésével, fenntartásával, működtetésével, és megszüntetésével kapcsolatos feladatok ellátásáról - e rendelet általános vagy a 10. §-ban foglalt különleges szabályainak figyelembevételével - megállapodást köthet.
(3) A közlekedésszervező a taxiállomások használatával, működtetésével összefüggő feladatok végrehajtásával kapcsolatban ügyfélszolgálati irodát tart fenn, ahol mind a szolgáltatást igénybe vevő utasok, mind a vállalkozások a taxiállomásokkal és üzemeltetésükkel, vagy az ügyintézéssel kapcsolatos észrevételeiket, panaszaikat előadhatják.
5. Speciális taxiállomás
10. § (1) A 9. § (2) bekezdésében szereplő speciális feltételeknek megfelelő közterületen lévő vagy létesítendő taxiállomás (a továbbiakban: speciális taxiállomás) üzemeltetésére - a közterületre vonatkozó különleges jogszabályi előírásokra, és a közterület használatának jellegére, a fokozott biztonsági előírásokra tekintettel - e rendelet rendelkezései az alábbi (2)-(6) bekezdésekben foglalt eltérésekkel alkalmazandók.
(2) A speciális taxiállomás használatához - a 11. §-ban foglaltaktól eltérően - a szerződéses üzemeltető adja meg a hozzájárulást az általa pályázati úton, legfeljebb 5-5 évre kiválasztott, személytaxi-szolgáltatás végzésére egyébként jogosult vállalkozás számára, és állapítja meg a hozzájárulás megadásának módját és feltételeit. A speciális taxiállomás használatára feljogosító hozzájárulás megszerzése nem mentesíti a vállalkozást a személytaxi-szolgáltatás végzésére vonatkozó egyéb jogszabályi előírások teljesítésének kötelezettsége alól.
(3) A speciális taxiállomás-használati hozzájárulás díját és fizetésének módját - a 11. §-tól eltérően - a szerződéses üzemeltető állapítja meg és érvényesíti a kiválasztott vállalkozással szemben.
(4) A speciális taxiállomás használatára vonatkozóan a szerződéses üzemeltető a kiválasztott vállalkozással szemben - e rendeletben foglaltakon kívül - a magasabb színvonalú szolgáltatás biztosítása érdekében további feltételeket, valamint az utasforgalom irányításával, szervezésével összefüggésben a helyszíni sajátosságoknak megfelelő más előírásokat is érvényesíthet, ezek azonban nem ütközhetnek egyéb jogszabályba, és nem lehetnek a kiválasztott vállalkozás számára méltánytalanok vagy indokolatlan megkülönböztetésre alkalmasak.
(5) A speciális taxiállomás használatával kapcsolatos, e rendeletben és az üzemeltetési feladatokra kötött megállapodásban foglalt előírások betartását - a 13. §-ban felsoroltakon kívül - a szerződéses üzemeltető is jogosult és köteles ellenőrizni, a szabálysértésekről és a megtett intézkedésekről pedig köteles értesíteni a közlekedésszervezőt.
(6) A speciális taxiállomás üzemeltetési feladatairól szóló megállapodást a közlekedésszervező és a szerződéses üzemeltető e rendelet keretei között, e rendelet különleges szabályaira is figyelemmel kötheti meg az alábbiak szerint:
a) a megállapodásban a szerződéses üzemeltetőnek kötelezettséget kell vállalnia arra, hogy - az utasok egyenlő elbánását biztosítva - a nem az általa pályázati úton kiválasztottak körébe tartozó, utassal érkező személytaxi-szolgáltatók részére megfelelő utaskiszállási, a rendelésre hívott személytaxi-szolgáltatók részére pedig megfelelő utasfelvételi pontokat biztosít a speciális taxiállomáson kívüli területen.
b) a szerződéses üzemeltető vállalja, hogy az általa kiírt pályázatban és az annak eredményeként létrejött szerződésben rögzíti az e rendeletben foglalt feltételeknek való megfelelési kötelezettséget a pályázók és a kiválasztott vállalkozás részére, amelynek fennállását a szerződés teljes időtartama alatt jogosult és köteles ellenőrizni. Az ellenőrzések tapasztalatairól, a jogsértésekről köteles rendszeresen tájékoztatni a közlekedésszervezőt, aki a jogsértéseket nyilvántartja.
c) a megállapodás megkötéséhez a Fővárosi Közgyűléstől átruházott hatáskörben eljáró főpolgármester előzetes jóváhagyása szükséges.
6. A taxiállomás-használati hozzájárulás
11. § (1) Budapest főváros területén létesített taxiállomások használatára jogosító taxiállomás-használati hozzájárulást - a 10. §-ban foglaltak kivételével - a közlekedésszervező adja ki.
(2) E rendelet hatálya alá tartozó taxiállomásokat a személytaxi-szolgáltatást végző vállalkozás (a továbbiakban: vállalkozás) csak a taxiállomások használatára jogosító hozzájárulás (a továbbiakban: taxiállomás-használati hozzájárulás) birtokában használhatja.
(3) A vállalkozás a taxiállomás-használati hozzájárulás iránti kérelmet a közlekedésszervezőnél nyújthatja be a taxiállomás-használati hozzájárulás lejártát megelőző 30 napon belül.
(4) A kérelemnek az alábbi adatokat kell tartalmaznia:
a) a vállalkozás neve,
b) egyéni vállalkozó esetén a születési helye, ideje, anyja neve, lakcíme, levelezési címe, vállalkozói igazolványának száma,
c) gazdasági társaságok esetén a vállalkozás székhelye, levelezési címe, cégjegyzékszáma, adószáma,
d) a személytaxi forgalmi rendszáma,
e) a személytaxi különleges (sárga) rendszáma,
f) a személytaxi gyártmánya, típusa, színe,
g) taxi-igazolólap száma,
h) nyilatkozat arról, hogy a vállalkozás a Budapest főváros területén végzendő iparűzésiadó-köteles tevékenységével összefüggésben a Fővárosi Önkormányzathoz adóalanyként a (10) bekezdésben szereplő határidőn belül bejelentkezik vagy, hogy a vállalkozás a Budapest főváros területén végzett iparűzésiadó-köteles tevékenységével összefüggésben a Fővárosi Önkormányzathoz adóalanyként bejelentkezett és adótartozása nem áll fenn,
i) nyilatkozat arról, hogy a jármű az e rendelet 1. és 2. mellékleteiben foglaltaknak megfelel.
(5) A kérelemhez mellékelni kell egyéni vállalkozó esetén a vállalkozói igazolványának, gazdasági társaság esetén a társaság 30 napnál nem régebbi cégkivonatának és a vezető tisztségviselő aláírási címpéldányának vagy aláírásmintájának másolatát.
(6) A közlekedésszervező a taxiállomás-használati hozzájárulás kiadása előtt jogosult az alábbi okiratokat megtekinteni:
a) vállalkozói igazolvány eredeti példányát,
b) a cégkivonat hiteles példányát,
c) az aláírási címpéldány vagy az aláírásminta eredeti példányát,
d) a forgalmi engedélyt,
e) különleges (sárga) rendszám használatát engedélyező, az illetékes hatóság által kiállított okiratot,
f) személytaxi-vezetői szakvizsga igazolványt,
g) minősítő vizsgálat alapján kiadott taxi-igazolólapot,
h) a Budapest főváros területére érvényes taxiengedélyt,
i) igazolást arról, hogy a vállalkozó az e rendelet 12. § (10) bekezdés szerinti díjat befizette.
(7) A közlekedésszervező - a jármű megszemlélését követően - a taxiállomás-használati hozzájárulást csak abban az esetben adja ki, ha a vállalkozás és a jármű e rendelet feltételeinek megfelel.
(8) A közlekedésszervező a díj bankszámláján történt jóváírását követő 3 munkanapon belül a vállalkozás nevére és a gépkocsi rendszámára szóló taxiállomás-használati hozzájárulást ad ki.
(9) A taxiállomás-használati hozzájárulás az alábbi három részből áll:
a) a közlekedésszervezővel kötött megállapodás (a továbbiakban: taxiállomás-használati megállapodás),
b) a közlekedésszervező által kiadott, a taxiállomás-használati megállapodás megkötését igazoló kártya (a továbbiakban: kártya),
c) a közlekedésszervező által kiadott, sorszám szerint nyilvántartott öntapadós matrica (a továbbiakban: matrica).
(10) A taxiállomás-használati hozzájárulás kiadását követő 60 naptári napon belül a vállalkozó köteles igazolást benyújtani a közlekedésszervezőnek arról, hogy a Budapest főváros területén végzett iparűzésiadó-köteles tevékenységével összefüggésben a Fővárosi Önkormányzathoz adóalanyként bejelentkezett és adótartozása nem áll fenn. Amennyiben a vállalkozás ezt az igazolást határidőre nem nyújtja be, úgy a részére kiadott taxiállomás-használati hozzájárulás a 61. napon hatályát veszti (a taxiállomás-használati hozzájárulás megszűnik, a kártya és a matrica pedig érvénytelenné válik).
(11) A közlekedésszervező által biztosított matricát a személytaxi szélvédőjén, a belső visszapillantó tükör mögött kell elhelyezni. A közlekedésszervező által biztosított kártyát a személytaxi vezetője ellenőrzés esetén köteles átadni.
(12) A közlekedésszervező a taxiállomás-használati megállapodás egy másolati példányát köteles megküldeni a Budapest Főváros Kormányhivatala Közlekedési Felügyelőségének, valamint a taxiállomás-használati hozzájárulás kiadásától számított 30 napon belül - a vonatkozó adatvédelmi szabályoknak megfelelően - köteles az illetékes hatóságot tájékoztatni az érvényes taxiállomás-használati hozzájárulással rendelkező vállalkozások azonosító adatairól.
(13) A közlekedésszervező a vállalkozás által rendelkezésére bocsátott adatok ellenőrzésére a taxiállomás-használati hozzájárulás érvényességének ideje alatt is jogosult. E célból felkérheti a vállalkozást az (5) bekezdés és a (6) bekezdés d)-i) pontok szerinti okiratok felmutatására, és elvégezheti a jármű szemléjét is.
7. A taxiállomások használata
12. § (1) Taxiállomást csak személytaxik - utasfelvétel céljából történő - várakozására lehet használni. Más járművek a taxiállomást sem megállás, sem várakozás céljára nem használhatják.
(2) A vállalkozásnak csak olyan személytaxija tartózkodhat a taxiállomáson, amelyre vonatkozóan
a) a taxiállomás-használati megállapodást megkötötték, és ezzel együtt a díjat befizették,
b) a közlekedésszervező a kártyát kiadta, és azzal a személytaxi vezetője a helyszínen rendelkezik,
c) a közlekedésszervező a matricát kiadta, és azt a személytaxin az előírt módon elhelyezték,
d) a közlekedésszervező a tarifa-tábla matricát kiadta, és azt a személytaxin az előírt módon elhelyezték,
e) a közlekedésszervező az utasjogokat tartalmazó tájékoztatót kiadta, és azt a személygépkocsiban e rendelet mellékletében szereplő, előírt módon elhelyezték.
(3) A taxiállomásokon a személytaxik zárt sorban, érkezési sorrendben, világító szabadjelzővel, utasfelvételi céllal várakozhatnak.
(4) A taxiállomás használata - a 9. § (2) bekezdésében, valamint a 10. §-ban foglaltak kivételével - minden jogszabályi feltételnek megfelelő személytaxi számára megengedett, egyéb megkülönböztetést alkalmazni nem lehet, beleértve a különböző kommunikációs berendezések (URH-készülék, CB-rádió, mobiltelefon stb.) taxiállomás-kisajátítás célú használatát, továbbá a taxiállomásra szabályosan érkező személytaxi akadályozását a taxiállomás használatában.
(5) Utasfelvételre való felkészülés érdekében, világító szabadjelzővel személytaxi csak a kijelölt taxiállomásokon várakozhat.
(6) A taxiállomáson várakozó személytaxit annak vezetője nem hagyhatja el.
(7) Az utasokat a várakozó személytaxik érkezési sorrendjében kell elszállítani, kivéve, ha az utas nem a sorrendben első, hanem a hátrébb álló személytaxit választja. Ez utóbbi esetben az ott várakozó többi személytaxi vezetője köteles az utassal közlekedő személytaxinak a taxiállomás elhagyását elősegíteni.
(8) A közlekedésszervező a személytaxi-szolgáltatást nyújtó vállalkozás felé éves időszakra vonatkozó taxiállomás-üzemeltetési, szolgáltatási díjat érvényesít. A taxiállomás-üzemeltetési, szolgáltatási díjat úgy kell megállapítani, hogy az a feladat teljes körű éves ellátásának - ideértve a taxiállomás-üzemeltetési közszolgáltatás működési költségeinek (személyi, dologi kiadások, taxiállomások karbantartása, új állomások létesítése, taxiállomás-üzemeltetéssel összefüggő beruházások, stb.), és az ellenőrzésbe bevont közreműködők - pénzügyi fedezetét biztosítsa.
(9) A díjat a vállalkozás az évenkénti műszaki vizsgát megelőzően köteles a közlekedésszervező részére megfizetni. A személytaxi év közbeni szolgáltatási körből történő kivonása esetén a befizetett díjnak az egy évből hátralévő arányos része a vállalkozás számára visszatérítésre kerül.
(10) Az éves díj mértéke 40 000 Ft + áfa. Gyári elektromos, hibrid és a tisztán földgázüzemű - max. 15 l tartalék benzintartályú - gépkocsik esetén az éves díj mértéke 20% kedvezmény biztosítása mellett értendő, azaz 32 000 Ft + áfa.
(11) A díjat a közlekedésszervező ügyfélszolgálatán bankkártya használatával, vagy az ügyfélszolgálaton beszerezhető postai átutalási megbízás útján, vagy banki átutalással lehet befizetni.
8. Személytaxival végzett jogellenes személyszállítási szolgáltatás jogkövetkezménye
13. § (1) Az e rendelet II. Fejezetében (6-12. §), továbbá a mellékleteiben foglaltak megtartását Budapest közigazgatási területén belül a közlekedésszervező ellenőrzi.
(2) A taxiállomás használatával kapcsolatos szabályok betartását a hatáskörrel és illetékességgel rendelkező hatóságok mellett a Fővárosi Önkormányzat közterület-felügyelői is jogosultak és kötelesek ellenőrizni. Az ellenőrzést az érintett szervek közösen is végezhetik. A Fővárosi Önkormányzat közterület-felügyelői ellenőrzésük során, amennyiben a szabályok megsértését észlelik, a megtett intézkedésről kötelesek értesíteni a közlekedésszervezőt, aki erről nyilvántartást vezet.
(3) A közlekedésszervező az (1) bekezdés szerinti ellenőrzése során tapasztaltakat jegyzőkönyvben rögzíti, amelynek egy példányát az illetékes közlekedési felügyelőség, vagy más hatóság részére a jegyzőkönyv felvételét követő 15 napon belül a szükséges intézkedések megtétele céljából át kell adni. A jegyzőkönyvhöz mellékelni kell a közlekedésszervező írásba foglalt álláspontját is.
(4) Aki az e rendeletben foglalt, a taxi-szolgáltatásra vonatkozó előírásokat megsérti, vagy a taxiállomást nem rendeltetésszerűen használja - ideértve különösen a szándékos vagy súlyosan gondatlan szennyezést, rongálást -, attól a közlekedésszervező a taxiállomás-használati hozzájárulást, a taxiállomás-használati megállapodás azonnali hatályú felmondásával visszavonja.
(5) A közlekedésszervező a taxiállomás-használati hozzájárulás visszavonásáról a vállalkozás mellett az illetékes közlekedési felügyelőséget is értesíti.
(6) A taxiállomás-használati hozzájárulás visszavonásáról szóló értesítés kézhezvételét követő 8 napon belül a vállalkozás a részére átadott kártyát köteles a közlekedésszervező ügyfélszolgálatán leadni, és a személytaxiról a matricát eltávolítani.
(7) A helyszíni bírság megfizetése, a közigazgatási hatósági eljárás kezdeményezése nem mentesít a díj fizetésére vonatkozó kötelezettség, továbbá a közlekedésszervezőnek a taxiállomás helyreállításával kapcsolatban felmerült költségei megfizetésének kötelezettsége alól.
III. Fejezet
A személytaxi-szolgáltatás során alkalmazható viteldíjak
14. § (1) E fejezet rendelkezéseit kell alkalmazni minden olyan személytaxi-szolgáltatásra, melyet Budapest közigazgatási területére kiadott tevékenységi engedéllyel rendelkező személytaxi üzemeltetésével nyújtanak.
(2) Az e fejezetben foglaltakat alkalmazni kell minden olyan személytaxi-szolgáltatásra vonatkozó megrendelés teljesítése közben - ideértve a szállodákkal, a közösségi közlekedés állomásaival (vasút-, illetőleg autóbusz-állomás, repülőtér, hajóállomás), a színházakkal és az egészségügyi intézményekkel kapcsolatos személytaxi fuvarfeladatokat is -, amelyek Budapest területén történnek.
9. A viteldíj képzése
15. § (1) A Budapest főváros közigazgatási területére kiadott tevékenységi engedéllyel rendelkező személytaxikkal végzett taxi-szolgáltatás díjait a viteldíjmérő készülék (a továbbiakban: taxaméter) az első tarifahelyen, a következő elemekből képezi:
a) alapdíj: a szolgáltatás igénybevételének megkezdésekor felszámítható díj;
b) távolsággal arányos egységdíj: a taxaméter által a megtett út alapján felszámítható díj (mértékegysége: forint/kilométer);
c) idővel arányos egységdíj: a szolgáltatás közben a taxaméter által az eltelt idővel arányosan felszámítható díj (mértékegysége: forint/perc).
(2) A fizetendő viteldíjat a taxaméter az alapdíjból, a távolsággal arányos díjból és az idővel arányos díjból - a határsebesség figyelembevétele mellett - képezi. A határsebesség az a sebességérték, amelynél nagyobb sebességgel haladó személytaxi taxamétere a távolsággal arányos díjnövekményt, e sebességérték alatt pedig az idővel arányos díj növekedését rögzíti.
(3) Az idővel arányos egységdíj 15 km/óra határsebesség érték alatt alkalmazható.
(4) A taxi-szolgáltatás viteldíjának képzése során kizárólag az (1) bekezdésben meghatározott díjtételek kerülhetnek felszámításra.
(5) Fizetendő viteldíjként kizárólag a taxaméter által e rendelet szabályai szerint képzett összeg állapítható meg. A fizetendő viteldíj képzése - a (6) bekezdésben foglaltak kivételével - az utas személytaxiba történő beszállását követően a taxaméter elindításával kezdődik meg és az utas által kért végcélra való megérkezéskor a taxaméter leállításával fejeződik be.
(6) Előrendelés vagy rendelés esetén, a fizetendő viteldíj képzése az utas és a szolgálat által előzetesen meghatározott időpontban kezdődik meg, ha a személytaxi az előzetesen meghatározott időpontban az előrendelés vagy rendelés címén tartózkodik.
10. A viteldíj mértéke
16. § (1) Az egységdíjak kötelező mértéke - rögzített hatósági árként - a következő (a díjtételek az általános forgalmi adót tartalmazzák):
 Alapdíj (Ft)	 Távolsággal arányos egységdíj
(Ft/km)	 Idővel arányos egységdíj
(Ft/perc)	
 450	 280	 70	
(2) Budapest közigazgatási területén megkezdett, de a közigazgatási határon kívülre irányuló személytaxi-szolgáltatás teljesítése esetén a Budapest közigazgatási határáig teljesítendő visszaútra a vállalkozó az (1) bekezdés szerint meghatározott viteldíjat alkalmazhatja.
11. Személytaxival végzett személyszállítási szolgáltatás és a szolgáltatást közvetítő szolgálatok ellenőrzése
17. § (1) Az e rendeletben foglaltak megtartását Budapest közigazgatási területén belül a közlekedésszervező ellenőrzi.
(2) A közlekedésszervező az (1) bekezdés szerinti ellenőrzése során tapasztaltakat jegyzőkönyvben rögzíti, amelynek egy példányát az illetékes közlekedési felügyelőség, más hatóság, vagy a Fővárosi Önkormányzat közterület-felügyelői részére a jegyzőkönyv felvételét követő 15 napon belül a szükséges intézkedések megtétele céljából át kell adni. A jegyzőkönyvhöz mellékelni kell a közlekedésszervező írásba foglalt álláspontját is.
IV. fejezet
Záró és átmeneti rendelkezések
18. § (1) Ez a rendelet - a (2) bekezdésben foglaltak kivételével - 2013. szeptember 1-jén lép hatályba.
(2) A 20. § (1) bekezdés 2018. január 1-jén lép hatályba.
19. § (1) A 3. § (6) bekezdésében foglalt rendelkezéseket a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik tekintetében az alábbi eltérésekkel kell alkalmazni:
a) 2013. szeptember 1. és 2014. január 15. között nem kell alkalmazni,
b) 2014. január 16. és 2015. június 30. között a személytaxi-szolgáltatás a gyártási év alapján számított maximum 15 éves személygépkocsival is végezhető. 2015. július 1-jétől a személytaxi-szolgáltatás a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik esetében is kizárólag a gyártási év alapján számított maximum 10 éves személygépkocsival végezhető.
(2) A 3. § (8) és (9) bekezdésben foglalt rendelkezéseket a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik tekintetében csak 2015. július 1-jétől kell alkalmazni.
(3) Az e rendelet I. fejezetében (2-5. §) foglaltaknak való megfelelést a rendelet 2013. április 18-ai kihirdetésének napján érvényes fővárosi taxiállomás-használati engedéllyel rendelkező taxivállalkozás első ízben a rendelet hatálybalépését követő taxiállomás-használati hozzájárulás iránti kérelmének benyújtásával egyidejűleg köteles igazolni.
20. § (1)
(2)-(3)
 Sárádi Kálmánné dr. s. k.	 Tarlós István s. k.	
 főjegyző	 főpolgármester	
1. melléklet a 31/2013. (IV. 18.) Főv. Kgy. rendelethez
1. A Budapest közigazgatási területére kiadott taxi­engedéllyel rendelkező személytaxi műszerfalán és a jobb és bal hátsó ablakán e rendeletben rögzített hatósági árként meghatározott konkrét tarifát jól látható módon a közlekedésszervező egységes tarifatájékoztató táblázatával kell feltüntetni. A személytaxin 200x200 mm-es méretben elhelyezendő belülről olvashatóan a közlekedésszervező egységes tarifatáblázata a jármű jobb és bal hátsó ablakán átlátszó fólia-fekete betű, műszerfalán nem átlátszó fólia-fekete betű kivitelben.
2. A műszerfalon elhelyezett tarifatájékoztató táblázattal együtt fel kell tüntetni a szolgáltatással kapcsolatos panaszbejelentés lehetőségéről szóló tájékoztatást. A közlekedésszervező egységes tarifatáblázata tartalmazza a panaszbejelentés lehetséges címzettjeit (az intézmény nevének és címének feltüntetésével):
Panaszaival kapcsolatosan a következő helyeken tehet bejelentést:
1. BKK Zrt. Ügyfélszolgálata
1075 Budapest, Rumbach Sebestyén utca 19-21.
e-mail: bkkbkk.hu
tel: +36 1 3 255 255; +36 30 774 1000
2. Budapest Főváros Kormányhivatala Fogyasztóvédelmi Felügyelőség,
Fogyasztókapcsolati Iroda
1052 Budapest, Városház utca 7.

3. A szöveges információkat mindkét tájékoztatón a magyar nyelv mellett angol nyelven is ki kell írni.
4. A tarifatájékoztató táblázatokban az egyes tarifaelemek díjait minimum 4 mm magas kövér betűkkel kiemelten kell feltüntetni.
5. A közzétett információkat - a díjak kivételével - minimum 3 mm magas félkövér betűkkel kiemelten kell feltüntetni. A személytaxi jobb oldali hátsó ajtaján 500x300 mm-es méretben el kell helyezni e rendelet 16. §-ban rögzített hatósági árként meghatározott tarifát magyar és angol nyelvű értelmezéssel, átlátszó fólián alkalmazott fekete kövér betűkkel.
6. A bal első ajtón alkalmazni szükséges a közlekedésszervező által kiadandó „Minősített budapesti taxi” feliratú matricát 350x80 mm-es felületen átlátszó fólia kivitelben, fekete félkövér betűkkel.
7. Az „Utasinformáció” című közlekedésszervezői kiadványt (3. melléklet) a jármű utasterében szükséges laminált kivitelben kihelyezni, az első ülések üléstámláin a hátsó ülésekről mindkét oldalon jól láthatóan, bal oldalon angol, jobb oldalon magyar nyelven, valamint a jobb első ülés melletti kesztyűtartóban fekvő A5-ös méretben, egyik oldalon angol, másik oldalon magyar nyelven.
2. melléklet a 31/2013. (IV. 18.) Főv. Kgy. rendelethez
A személytaxi külső megjelenésére vonatkozó követelmények
1. Felhasznált színek:
Sárga: RAL 1023 Traffic Yellow vagy ezzel megegyező szín.
Fekete: RAL 9017 Traffic Black vagy ezzel megegyező szín.
2. Az autó alapszíne:
Sárga: RAL 1023 Traffic Yellow vagy ezzel megegyező szín.
3. Felhasznált betűkészlet:
Magyar szövegnél: Frutiger Next Lt / Bold (kövér).
Angol szövegnél: Frutiger Next Lt / Medium Italic (dőlt félkövér).
4. Taxi pepita sáv:
Az ablakok alatt a két ajtó szélességében átlátszó fólián fekete-átlátszó (víztiszta) négyzetekből álló sáv fut végig. Látványa a járműre felragasztva fekete-sárga (alapszínnel megegyező kódú).
A sáv mérete:
minimum: 1 négyzet - 40x40 mm; 2 sor négyzet: 80 mm magas.
optimális: 1 négyzet - 50x50 mm; 2 sor négyzet: 100 mm magas.
maximum: 1 négyzet - 60x60 mm; 2 sor négyzet: 120 mm magas.

5. Megjelenítendő elemek színei:
A kötelező információs elemek a kocsi karosszériáján fekete, az ablakokon fehér színnel jelennek meg. A belső térben legalább 70%-os kontrasztkülönbségnek kell lennie a szöveg és a háttér között.
6. Kötelező elemek:
a) Jobb első ajtó
- Taxi engedélyszáma (350x40 mm-es felületen): Átlátszó matricán fekete Frutiger Next Lt 40 mm magas félkövér betűvel.

b) Jobb hátsó ajtó
- Egységes kilométerdíj (500x300 mm-es felületen): Átlátszó matricán fekete Frutiger Next Lt.

c) Jobb hátsó ajtó ablaka
- Egységes kilométerdíj+dohányozni tilos piktogram (200x200 mm-es felületen): Átlátszó matricán fekete Frutiger Next Lt.

- Használható bankkártyák (100x200 mm-es felületen, a hátsó kisméretű ablakon): Átlátszó matricán

d) Bal első ajtó
- „Minősített budapesti taxi / Licensed Budapest taxi” feliratú matrica (350x80 mm-es felületen) átlátszó fólia kivitelben fekete félkövér betűkkel.

e) Bal hátsó ajtó
- Nem helyezhető el semmi.
f) Bal hátsó ajtó ablaka
- Egységes kilométerdíj+dohányozni tilos piktogram (200x200 mm-es felületen): Átlátszó matricán fekete Frutiger Next Lt.

g) Kocsi eleje
- Nem helyezhető el semmi.
h) Kocsi hátulja
- Nem helyezhető el semmi.
i) Kocsi oldala
- Pepita taxi sáv az ablak alatt, az ajtók elejétől a végéig (A és C oszlop között).
7. Opcionális elemek
a) Jobb első ajtó
- A taxi engedélyszáma alatt a személytaxi-szolgáltatást szervező és közvetítő szolgálat levédett logója (250x250 mm-es felületen) és telefonszáma (250x80 mm-es felületen): Átlátszó matricán, fehér háttér nélkül (ha kiegészítő szöveg szükséges, az fekete Frutiger Next Lt).
b) Jobb hátsó ajtó
- Kötelező elemeken túl nem helyezhető el semmi.
c) Jobb hátsó ajtó ablaka
- Kötelező elemeken túl elhelyezhető a taxaméterbe programozott viteldíjakról szóló díjtáblázat.
d) Bal első ajtó
- A „Minősített budapesti taxi / Licensed Budapest taxi” feliratú matrica alatt a személytaxi szolgáltatást szervező és közvetítő szolgálat közlekedésszervező által jóváhagyott levédett logója (250x250 mm-es felületen) és telefonszáma (250x80 mm-es felületen): Átlátszó matricán (ha kiegészítő szöveg szükséges, az fekete Frutiger Next Lt).
e) Bal hátsó ajtó
- Kötelező elemeken túl nem helyezhető el semmi.
f) Bal hátsó ajtó ablaka
- Kötelező elemeken túl nem helyezhető el semmi.
g) Kocsi orra
- Kötelező elemeken túl nem helyezhető el semmi.
h) Kocsi hátulja
- Hátsó lökhárító: előzetes közlekedésszervezői jóváhagyás mellett opcionálisan felhasználható reklámfelület, melynek mérete:
Szélesség: a hátsó kerék nyomtávjának fele, középre rendezve.
Magasság: a lökhárítón nem nyúlhat túl.
Példa:
Hátsó tengelytáv: 1520 mm.
Engedélyezett szélesség: 1520/2=760 mm - középre rendezve.
8. Egységes taxi szabadjelző:
A szabadjelző elölről és hátulról látható befogadó mérete: 410x171 mm, oldalirányból nézett szélessége legalább 5 mm.
Hátulsó oldala borostyánsárga alapon fekete mezőben borostyánsárga színű betűvel tartalmazza a „TAXI” kiírást, elülső oldala fehér alapon fekete mezőben fehér színű betűvel tartalmazza a „TAXI” kiírást.
A felirat színe: hátra borostyánsárga, előre fehér.
Betűkészlet: Frutiger Next Lt / Hátra borostyánsárga, előre fehér.
A keretben található sárga szín: borostyánsárga.
A sárga keretben található mező színe: fekete.
Előre fehér vagy borostyánsárga, hátra borostyánsárga színnel világít.

9. A melléklet szerinti előírásokat az alábbi ábra szemlélteti:

3. melléklet a 31/2013. (IV. 18.) Főv. Kgy. rendelethez
Utasjogok a személytaxi-szolgáltatás igénybevétele során